Ifḍ n waḍan d yan yiḍ

**Ifḍ n waḍan d yan dyiḍ** (s taɛrabt: أَلْفُ لَيْلَةٍ وَلَيْلَةٌ) iga yan ugraw n umiyn n tmizar n ugmmuḍ anammas, imun s taɛrabt ɣ uzmz awraɣ n lislam.

Tawuri ad tettyawgra ɣ mnnawt tmaḍt n isggʷasn sɣ dar mnnaw imaran d imssuɣal d imassann ɣ wasya n utaram d wasya tanammast d wasya n iffus, d Tfriqt n ugafa. Kra n umiyn utn s iẓuran nnsn ɣ tsklatin tiqburin n taɛrabt d tsanskrit d tfarsit d tutlayin n ugrsif. Macc taggat n taddminin ar d hlli ttiwrri s tizi n iɛbbasiyn d imamlukiyn, imma tiyyaḍ, kigan gisnt, slawan taddmint n usati, irwas is ttḍint sɣ udlis afarsi afahlabi *Hezār Afsān* (s tafarsit: *هزار افسان*, s unamk: 'ifḍ n umiyn), iml is d s ixf nnsn ur gin amr tissuɣal sɣ kra n iḍrisn iqburn uggar n tmazirt n  Lhnd.

Tiffaɣ akkʷ n *ifḍ n waḍan* llant s ugʷri f tallast n yan ugllid mi ismn Cahryar da ittyalasn sɣ dar taldni nns Cahrazad, s yat tmyurt n yat tnfust ɣ kra igan dyiḍ. Umiyn yaḍnin nɣln sɣ umiy ad amzwaru, kra gisn ttln  s umiyn yaḍnin, ur d zun d wiyyaḍ da ganin isimann. Kra n umiyn gisn, ur umin amr kra n waḍan drusnin, wiyyaḍ daɣ llan gisn 1001 niɣ d akkʷ uggar. Agzzum imqqurn n uḍris illa s tariwant, mqqar llan kra n ifrradiyn mrsn i izlan d tnfusin niɣ ad ssmnidn kra n usyafa imsadn. 

Kra n umiyn myarn ad zdin d *ifḍ n waḍan d yan dyiḍ*—zun d  "Ɛaladin d usafu aḍlmaṣ" d "Baba Ɛli d kkuẓ tmrawin n imakrn"— waxxa ɣikann, ur akkʷ llin ɣ uḍris amzwaru da ittyaran s taɛrabt, macc irna tn umssuɣl afransis Antoine Galland kiɣ asn islla dar yan umara asuri Hanna Diyab ɣ wakud n urzaf nns s Bariz. umiyn yaḍnin, zun d "Sa n imuddutn n Sinbad amẓilel, kkan tt inn llan laɣs nttni ur ta ttyafasn ɣ tgrawt.

## Asgzl
Umiy ursil ar isawal f Cahryar da mi iɣra umara s "ugllid asasani" issugrn ɣ tmizar n "Lhnd d ccinwa". Cahryar ibhḍ lliɣ t lkmn inɣmissn is d tamɣart n gʷmas tknd argaz nns. Yaf d zaɣ d nttan mas d taldni nns tskr ma yutin ɣmkann ɣ tsaflit, ukan inɣ tt. S taṛẓugi nns d tguḍi nns, inna d ugayyu nns is d timɣarin akkʷ gant zun d zun d. Issnti ilmma Cahrayr ad itahl ɣar tigṣmaḍin yat s yat, inɣ tnt askka n tmɣra, ur ta ufint tamlda ad as kksnt addur. 

Ar yan wass, anmmasu (luzir) da f illa ad isiggil tigṣmaḍin iggammi ad sul yaf kra n yat . Cahrazad igan illis, tini as is tumml ad tg nttat taslit n dyiḍ d yuckan d tammara a s as imurwa babas. Ɣ dyiḍ n tmɣra nnsn, tssnti Chrazad ad tals i ugllid yat taddmint, macc ur as tt tsmid. Agllid yaɣ t uwnaf ad issn manik s iggʷra umiy, isɣi as mayann ad ismaṭl tinɣi nns ard islla i umddaw n tallast. Ɣ dyiḍ d imaln, ad ukan tsmd ɣ yat tnfust, tzri s wallas i tayyaḍ d ugllid illa fllas daɣ ad issaggm tigira nns dɣ nttat. Ikka mayad ifḍ n waḍan d yan dyiḍ, d ɣmkad a s ila umiy ism nns.

Umiyn ad nzarayn bahra: llant gisn tnfusin n umzruy d tin tayri d tin tguḍi d taṭṣa, ilint daɣ tmdyazin d tirudnt izurn d yan wanaw n uris. Ggutn umiyn da d lddinin imnḍṛn d idakaln d iɣʷẓnan d mddn wan iddwn d iqddacn d id bu iskkirn d idɣarn unfisn da mrksnin d kra n mddn d tmizar llanin nit, ur ar bdda ittili ugʷri ɣ tnfusin ad. Iwrikn d ttyawldaynin zun d agllid aɛbbasi Harun Rracid d luzir nns imqqurn, Jɛfar al-Barmaki, d umdyaz ittyawssann Abu Nuwas, mqqar ddrn mddn ad kra n 200 n isggʷasn sɣ tḍuṛi n tgldit Tasasanit ɣ ittyawstay uzmz n umiy ursil n Chrazad. Kra n tikkal yaḍnin yan sɣ iwrikn ɣ ugns n ɣaylli mi tuls Chrazad rad issnti dɣ nttan ad yals i wiyyaḍ yan umiy igan wins, ɣmkann rad ifk yan ukfaf iggrgsn n wallas.

Tiffaɣ nzaraynt, ɣ iṣlaḍ zwar, ula nit ɣ tigira (ɣ kra n wid ittyawnna is d cahrazad rad tettr assurf, ɣ kra yaḍnin lliɣ rad iẓṛ ugllid tarwa nnsn rad iskr bnnaqs d ur rad akkʷ sul inɣ tamɣart ann, ɣ kra yaḍnin rad inin is akkʷ ittu ugllid, isala tiɣawsiwin yaḍnin), macc kullu tnt rad fḍḍun s yan ulfaɣ n ugllid i cahrazad, issurf as, ixxas ad tddr. 

## Amzruy
Ibdarn imzwura n *Ifḍ n waḍan d yan dyiḍ* ar d ttiwrrin s yan ussuɣl aɛrab n yan udlis Afarsi, ***Hezār Afsān*** (ittyawssann daɣ s **Afsaneh** niɣ d **Afsana**), s unamk n wafḍan n umiyn. Ɣ tmiḍi tis mrawt, Ibn al-Nadim ismun yat tlgamt n idlisn (ism as "Fihrist") ɣ Bɣdad. Izmmem mas d igllidn isasaniyn n Iṛan ḥmln umiyn d tnfusin n dyiḍ.[31] Al-Nadim yura ilmma d inn f *Hezār Afsān* afarsi, isawl gis f umiy ursil da issmrs ad t igan d yan ugllid igan anffad n idammn d ar inqqa tislatin nns yat s yat ḍaṛat yiḍ n tmɣra. Tigira, yat gisnt tcṛmḍ, tufa sul manmk ad tnnuṛẓm i tmttant s wallas n yan umiy ɣ kra iga tt iḍ, tfl kra iga tt umiy ur imdi ar dyiḍ d yuckan afad ad ismaṭl ugllid tinɣi nns.

Macc, ɣiklli inna al-Nadim, adlis ann llan gis  200 n umiyn hlli. Iskr tamawct i tɣarast d tcwi tasklant da s ittyara msmun ann, izlm t is iɣʷẓan mas iga yan udlis asfsawi d wallas nns iga war anḍggʷig". Dɣ tasut ann nit Al-Masudi ibdr d daɣ **Hezār Afsān**, inna is d assuɣl nns aɛrab **Alf Xurafa** ('Ifḍ n umiyn') ad t igan, macc ittyawssan bahra s *Alf Layla* ('ifḍ n waḍan'). Ibdr iwrikn n umiy zun d *Shirāzd* (Cihrazad) d *Dināzād*. 

Tuffuɣt Turubit tamzwarut (1704–1717) taɣul s ufus n tfransist Antoine Galland sɣ yan uḍṛiṣ Aɛrab n tanaḍt tasuriyant d isugam yaḍnin. Tawuri ad n 12 n idlisn, ɣ llan ifḍ n waḍan d yan dyiḍ, umiyn aɛrabn aɣulnin s Tfransist*, uman kra n umiyn nɣubanin ɣ uḍris aɛrab amzwaru. "Tanfust n "Usafu n Iɛladdin", d tin "Baba Ɛli d kkuẓ mraw imakrn" (ɣmklli llant  mnnawt umiyn yaḍnin ur bahra ttyawssanin) nfalalnt zwar ɣ ussuɣl n Galland d ur ttyafant ɣ iḍṛisn imzwura. Yura is asn islla sɣ dar uṛmmuy Amaruni Ḥanna Dyab lliɣ irzf Bariz. Tiffɣt n Galland n *ifḍ n waḍan* tnṣḍ bahra ɣ Urubba akkʷ, d umiyn ggʷranin ffuɣn sɣ dar umẓṛig n Galland s yism n Galland bla ajjay nns (yujja t). 

## Tumayt
Arratn n uggus asuryan dran yan uɣʷrmi n umiyn:

• Agllid Cahriar d gʷmas Agllid Cah Zaman (tallast tursilt)

   • Aɣʷyul d uzgr d unkʷfas

• Asbbab d umnḍṛ

   • Amɣar d tẓʷnkaḍt

   • Kraḍ aytmatn

   • Amɣar d usrdun

• Angmar d umnḍṛ

   • Agllid Yunan d umajjul Ruyan

      • Agllid Sindibad d ufalku

      • Agldun d taɣʷẓnt

• Tactalin (tifrxin) d ibbanḍiyn

   • Tanfust n ubbanḍi amzwaru

   • Tanfust n ubbanḍi wis sin

   • Tanfust n ubbanḍi wis kraḍ

   • Tanfust n tfruxt tamzwarut

   • Tanfust n tfruxt tis snat

• Krad n tidffuyin

   • Luzir Nurddin d gʷmas Xamsddin

• Amknanu d imgni d uday d bu unwal d uṛmmuy

   • Umiy n uṛmmuy

   • Umiy n bu unwal

   • Umiy n uday

   • Umiy n imgni

      • Umiy n uḥjjam

         • Tanfust n gʷmas izwurn

         • Tanfust n gʷmas wis sin

         • Tanfust n gʷmas wis krad

         • Tanfust n gʷmas wis kkuẓ

         • Tanfust n gʷmas wis smmus

         • Tanfust n gʷmas wis ṣḍiṣ

• Anís Aljalís d sin id luzir

• Umiy n Ɛli bn Bkkar d Xamsannahar

Sɣ ngr umiyn yadnin lli ttyafasnin ɣ talɣa Tamiṣrit, illa:

• Umiy n Ugllid Ɛmar Annuman d tarwa nns, Xarkan d Dawalmakan

• *Umiy n ugllid d yus d tmggant d sa id luzir*

• Tiɣrmt n Aram

• Ayyis n ubnus

• Umiy n Ɛbdllah Bn Fadl, amnbaḍ n Bṣṛa, d aytmas

• Umiy n Qamar Zzaman, iwis n Ugllid Cahraman

## Ẓṛ sul
• Kitab Cclḥa (Adlis n Tclḥit)

## Tisaɣulin